सरकारलाई समर्थन गरे पनि गठबन्धनमा छैनौँ  : अध्यक्ष श्रेष्ठ
नागरिक उन्मुक्ति पार्टीकी अध्यक्ष रञ्जिता श्रेष्ठ चौधरीले वर्तमान सरकारलाई समर्थन रहे पनि आफूहरू गठबन्धन दलभित्र नरहेको बताउनुभएको छ ।
लीलाधर वलीघोराही, माघ ११ गते । नागरिक उन्मुक्ति पार्टीकी अध्यक्ष रञ्जिता श्रेष्ठ चौधरीले वर्तमान सरकारलाई समर्थन रहे पनि आफूहरू गठबन्धन दलभित्र नरहेको बताउनुभएको छ । लुम्बिनी प्रदेशमा हुन थालेको राष्ट्रिय सभाको उपनिर्वाचनको उम्मेदवारी दर्ताका क्रममा बुधवार घोराही आउनुभएकी अध्यक्ष श्रेष्ठले त्यस्तो बताउनुभएको हो ।सत्ता साझेदार दलमा नभएका कारण आफ्नो पार्टीले राष्ट्रियसभा सदस्यमा छुट्टै उम्मेदवारी दर्ता गराएको उहाँले बताउनुभयो । ‘सरकारलाई विश्वासको मत दिए पनि हामी प्रतिपक्षको वेञ्चमा छौँ । हामीले उठाउँदैआएको न्यायको मुद्दा सम्बोधन नहुँदासम्म सरकारलाई हाम्रो सहयोग रहँदैन’ अध्यक्ष श्रेष्ठले भन्नुभयो, ‘हामीले दिएको उम्मेदवारी फिर्ता लिँदैनौँ । एक्लै प्रतिस्पर्धा गर्छौँ ।’आफ्नो पार्टीको समर्थनमा सुदूरपश्चिमको राजेन्द्रसिंह रावल मुख्यमन्त्री भए पनि विश्वासको वातावरण नभएकाले मुख्यमन्त्री रावललाई विश्वासको मत दिन नसक्ने उहाँको भनाइ छ । एमालेबाट प्रदेशसभा सदस्यमा निर्वाचित रावल गत पुस २७ गते नागरिक उन्मुक्ति पार्टी, नेकपा माओवादी, राप्रपा लगायतको समर्थनमा मुख्यमन्त्री बन्नुभएको थियो ।  निर्वाचित भएको एक महिनाभित्र मुख्यमन्त्रीले विश्वासको मत लिनुपर्ने कानुनी व्यवस्था छ ।  